Diari Oficial de la Generalitat Valenciana


Sumari del DOGV 7098, del 28-08-2013 (2013/8520)

RESOLUCIÓ de 22 d'abril de 2013, del director gerent del Consorci Hospitalari Provincial de Castelló, per la qual es disposa la publicació dels estatuts d'este, de 17 de desembre de 2003, i de l'acord de delegació de competències en matèria de personal, contractació administrativa i gestió econòmica, aprovat en la sessió del Consell de Govern del Consorci de 8 de novembre de 2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7098

Data del DOGV
:   28-08-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/8520


Data del document
:   22-04-2013

Organisme emissor
:   Consorci Hospitalari Provincial de Castelló

Tipus de document
:   Resolució

RESOLUCIÓ de 22 d'abril de 2013, del director gerent del Consorci Hospitalari Provincial de Castelló, per la qual es disposa la publicació dels estatuts d'este, de 17 de desembre de 2003, i de l'acord de delegació de competències en matèria de personal, contractació administrativa i gestió econòmica, aprovat en la sessió del Consell de Govern del Consorci de 8 de novembre de 2011.  
 [2013/8520]  
Nicolás Martínez Tornero, director gerent del Consorci Hospitalari Provincial de Castelló, fent ús de les facultats atribuïdes per l'article 23 dels estatuts del Consorci, disposa:  
Atés que per a la creació del Consorci Hospitalari es va subscriure un conveni de col·laboració entre la Conselleria de Sanitat i la Diputació Provincial de Castelló, el 17 de desembre de 2003, amb addendes posteriors.  
Atés que per a la gestió de l'Hospital es van aprovar, en la mateixa data, els estatuts del Consorci, en forma d'annex I del conveni mencionat.  
Atés que mitjançant un acord de 17 de maig de 2004 es va aprovar una norma de delegació de competències en matèria de personal, contractació i gestió econòmica, publicada en el Diari Oficial de la Comunitat Valenciana número 4785, de 29 de juny de 2004.  
Atés que en sessió ordinària del Consell de Govern del 8 de novembre de 2011 es va acordar una modificació d'estatuts i una nova norma de delegació de competències en matèria de personal, contractació i gestió econòmica, en què s'establia que entrarien en vigor una vegada publicada en els diaris oficials.  
  
Atés que esta modificació d'estatuts va ser publicada inicialment en el Butlletí Oficial de la Província de Castelló número 35, de 22 de març de 2012.  
Atés que el 4 de juliol de 2012 es va firmar el conveni de col·laboració entre la Conselleria de Sanitat de la Generalitat i la Diputació Provincial de Castelló, en què es modifiquen els estatuts del Consorci.  
  
Atés que en sessió ordinària del Consell de Govern de 8 de novembre de 2011 es va acordar la publicació de l'acord de delegació de competències en els dos diaris oficials, i que cal per això que es publiquen els estatuts en el Diari Oficial de la Comunitat Valenciana.  
D'acord amb el que disposen els estatuts del Consorci, l'Acord de 8 de novembre de 2011, del Consell de Govern, la Llei de Règim Jurídic de les Administracions Públiques i la resta de normativa d'aplicació, resolc:  
Autoritzar que es publiquen en el Diari Oficial de la Comunitat Valenciana els estatuts del Consorci i l'acord de delegació de competències en matèria de personal, contractació i gestió econòmica, la modificació dels quals va ser aprovada en la sessió del Consell de Govern del Consorci del 8 de novembre de 2011.  
  
Castelló de la Plana, 22 d'agost de 2013.- El director gerent: Nicolás Martínez Tornero.  
  
  
ANNEX I  
Estatuts del Consorci Hospitalari Provincial de Castelló  
  
CAPÍTOL I  
Disposicions generals  
  
Article 1. Denominació, entitats consorciades i domicili  
1. Amb la denominació de Consorci Hospitalari Provincial de Castelló es constituïx un consorci en què participen la Generalitat Valenciana i la Diputació Provincial de Castelló.  
2. El nombre de membres del Consorci podrà ser ampliat amb l'admissió d'entitats públiques o privades sense ànim de lucre que puguen col·laborar en els objectius del consorci, i també efectuar o prestar els servicis que en constituïxen l'objectiu. L'acord d'admissió de nous membres exigirà la majoria prevista en l'article 18.2 d'estos estatuts.  
3. El domicili del Consorci Hospitalari Provincial de Castelló (HPC), d'ara endavant Consorci, serà el de la seu de l'Hospital Provincial de Castelló, avinguda del Doctor Clarà, 19, de Castelló de la Plana, que pot variar per acord del Consell de Govern.  
  
Article 2. Objecte i finalitats  
1. L'objecte del Consorci és la prestació de l'assistència i els servicis sanitaris assenyalats en l'annex II, sociosanitaris, socials i de desenrotllament del coneixement, la participació en programes de promoció de la salut i la prevenció de malalties i rehabilitació, tot en els termes que preveu el Reial Decret 63/1995, de 20 de gener, sobre ordenació de prestacions sanitàries del Sistema Nacional de Salut.  
2. Constituïxen finalitats específiques del Consorci:  
a) L'atenció especialitzada en règim extrahospitalari i en règim hospitalari, en particular la gestió de l'Hospital Provincial de Castelló, vertebrat com a hospital complementari dotat de tres instituts clínics: Institut Oncològic de Castelló, Institut de Salut Mental de Castelló i Institut Oftalmològic J. M. Menezo, i amb els servicis especials de suport necessaris.  
b) L'educació sanitària, la promoció de la salut i la prevenció de la malaltia.  
c) L'atenció de rehabilitació.  
d) L'atenció primària de salut.   
e) L'atenció sociosanitària i de salut mental.  
f) La prestació de servicis socials: de prevenció, de rehabilitació i d'assistència a domicili, etc.  
g) Les activitats de coneixement en els àmbits de la sanitat i de les ciències de la salut: la docència, la investigació, la formació, la bioètica, els sistemes d'informació i l'impuls al desenrotllament de les tecnologies i dels recursos per a millorar la qualitat dels centres hospitalaris.  
  
h) Totes les que estiguen directament o indirectament relacionades amb les finalitats esmentades anteriorment i que acorde el Consell de Govern.  
i) Qualsevol altra de naturalesa anàloga relacionada amb les finalitats anteriors.  
3. Les finalitats a què es referix l'apartat anterior es podran dur a terme pel mateix Consorci directament o a través de qualssevol altres formes de gestió directes o indirectes admeses en dret.  
  
Per al desenrotllament de les activitats relacionades amb els diferents àmbits de coneixement es podran formalitzar convenis de col·laboració.  
  
Article 3. Personalitat jurídica, capacitat i participació dels ens consorciats  
1. El Consorci regulat en estos estatuts constituïx una entitat jurídica pública, de naturalesa institucional i de base associativa, dotada de personalitat jurídica pròpia i independent de la dels seus membres, amb tota la capacitat jurídica de dret públic i privat que requerix la realització de les seues finalitats.  
2. En conseqüència, el Consorci, per mitjà dels seus òrgans representatius, a més de les facultats que com a entitat de dret públic li corresponen, podrà adquirir, posseir, reivindicar, permutar, gravar i alienar qualsevol classe de béns, subscriure contractes, assumir obligacions, interposar recursos i exercitar les accions previstes en les lleis.  
La gestió encomanada i les capacitats atorgades es realitzaran amb criteris de descentralització i autonomia, que seguiran els principis d'eficàcia, eficiència, qualitat i satisfacció per als ciutadans, planificació, coordinació i cooperació i qualssevol altres de característiques anàlogues que contribuïsquen al compliment dels principis anteriors.  
3. El règim de participació de les administracions públiques consorciades en la gestió i el finançament del Consorci és l'establit en el conveni de col·laboració de què els presents estatuts formen part.  
  
  
CAPÍTOL II  
Règims reguladors  
  
Article 4. Règim jurídic  
1. El Consorci, que té caràcter voluntari i indefinit, es regirà pel conveni regulador, pels presents estatuts, per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, per la Llei 7/1985, de 2 d'abril, Reguladora de les Bases de Règim Local, i pel Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, i per la resta de disposicions que se li apliquen.  
  
2. En l'exercici de les competències determinades en l'article 38.4 de l'Estatut d'Autonomia de la Comunitat Valenciana, la Generalitat exercirà la tutela de l'organització i els servicis vinculats i/o dependents del Consorci, a fi d'assegurar el compliment de la seua finalitat i vetlar per l'assignació correcta dels recursos econòmics.  
  
Article 5. Règim patrimonial   
1. El patrimoni del Consorci el constituirà el conjunt de béns, drets i accions que li pertanyen i els que li siguen adscrits o cedits per les administracions consorciades o per qualsevol persona física o jurídica pública o privada. En el cas de cessions o donacions realitzades per persones físiques o jurídiques privades, no podrà realitzar mai una contraprestació assistencial a este efecte.  
També constituïxen part del patrimoni del Consorci els fons obtinguts per la prestació de servicis sanitaris a altres institucions i a tercers obligats al pagament, en els termes establits en l'annex II del Reial Decret 63/1995, sobre ordenació de prestacions sanitàries, i les donacions i llegats i qualssevol altres aportacions públiques i privades que s'apliquen a una finalitat determinada, acceptada segons la legislació vigent.  
2. Els béns immobles constitutius de l'Hospital Provincial de Castelló objecte del Consorci tindran caràcter d'adscrits al Consorci, que posseirà facultats d'administració ordinària.  
La Diputació Provincial de Castelló, propietària de l'immoble i del solar on radica l'Hospital Provincial de Castelló, de les vivendes assignades al programa de reinserció de pacients de salut mental, i del mobiliari i l'equipament existent en el moment de constitució, posarà a disposició del Consorci este patrimoni i se'n reservarà el dret de propietat.  
  
3. Respecte del patrimoni propi, el Consorci podrà adquirir a títol onerós o gratuït, posseir, arrendar béns i drets de qualsevol classe, que quedaran afectats per al compliment dels seus fins. Les adquisicions, alienacions i gravàmens dels béns immobles propis requeriran l'informe favorable de les institucions consorciades.  
4. Tots els béns patrimonials seran objecte d'inventari, on es consignarà la classe, la naturalesa, la procedència i la destinació específica dels immobles adscrits.   
El Consorci haurà d'informar la Diputació de Castelló de les inversions efectuades en els béns immobles cedits.  
5. En el cas de dissolució del Consorci, serà aplicable respecte de la totalitat del seu patrimoni, tant el propi com l'adscrit, el que hi preveu l'article 29 d'estos estatuts (annex I).  
  
Article 6. Règim econòmic i financer   
1. Per a la realització dels seus objectius, el Consorci disposarà dels mitjans i recursos econòmics següents:  
a) Rendiment dels servicis que preste.   
b) Aportacions realitzades per les entitats consorciades.  
c) Béns i valors que constituïsquen el seu patrimoni.  
d) Altres subvencions, ajudes o donatius.   
e) Productes i rendes del seu patrimoni.  
f) Ingressos ordinaris i extraordinaris que estiga autoritzat a percebre, segons l'ordenament jurídic.  
g) Donacions i llegats i qualssevol altres aportacions públiques i privades que s'apliquen a una finalitat determinada i hagen sigut acceptades.   
h) Els crèdits que s'obtinguen.   
i) Qualssevol altres recursos que se li puguen atribuir per la normativa aplicable.  
2. El control econòmic i financer del Consorci serà l'establit en la Llei d'Hisenda Pública de la Generalitat Valenciana per a les entitats de dret públic.  
  
  
  
Article 7. Règim pressupostari i comptable  
1. El Consorci estarà sotmés al règim pressupostari de control econòmic i financer i de comptabilitat pública que per a les entitats de dret públic determina el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
2. El Consell de Govern aprovarà un pressupost anual, abans del 31 de desembre de cada any, que comprendrà la totalitat d'ingressos i gastos que es preveu realitzar en l'exercici següent, i que constarà com a mínim de:  
a) Gastos de personal.  
b) Gastos de béns corrents, de servicis, de manteniment i de qualsevol altre gasto d'explotació del Consorci.  
c) Previsions de finançament.  
d) Amortitzacions.  
e) Política d'inversions de béns immobles, instal·lacions, d'utillatge i d'altres béns comuns duradors necessaris per a desenrotllar i prestar millor els servicis, per tal de mantindre en la distribució, com a mínim, els nivells de qualitat de servici dels centres integrats.  
  
3. En el primer trimestre de cada any, la Gerència elevarà al president del Consell de Govern la proposta de compte d'explotació de l'exercici anterior i l'inventari i balanç a 31 de desembre. El Consell aprovarà els comptes i balanços en el segon trimestre de l'exercici següent al de referència, i també l'evolució del potencial de finançament per a inversions de l'exercici.  
4. El Consell decidirà la destinació dels romanents de l'exercici, que s'aplicaran en primer lloc a l'amortització de deutes del Consorci, si és el cas.  
  
Article 8. Règim de personal   
1. El personal del Consorci podrà ser:  
a) Personal laboral.  
b) Personal funcionari.  
2. El personal que pertany a la plantilla de l'Hospital Provincial de Castelló conservarà el seu règim jurídic quan s'incorpore al Consorci, i mantindrà inalterable la seua situació de servici actiu o la que corresponga en cada cas.  
3. El Consorci se subroga en els drets i obligacions laborals del personal laboral pertanyent a la plantilla de l'Hospital Provincial de Castelló, que passarà a integrar-se com a personal del Consorci d'acord amb la normativa laboral vigent per als supòsits de subrogació del personal laboral.  
4. La Diputació adscriurà al Consorci el personal funcionari de plantilla de l'Hospital Provincial de Castelló, i se subrogarà en els drets i en les obligacions del personal.  
5. El Consorci garantix al personal de la plantilla de l'Hospital Provincial de Castelló el respecte absolut de tots els seus drets adquirits, tant els de contingut econòmic com els de contingut assistencial o social, reconeguts estos últims en els reglaments de règim interior per a la concessió de préstecs per a adquirir vivenda habitual i per a la concessió de bestretes reintegrables i el reglament d'ajudes socials (pel que fa a l'adjudicació de les borses d'estudi i d'ajudes per malaltia), i sempre d'acord amb el règim aplicable a cada un dels reglaments referits.  
  
6. El personal de nou ingrés es regirà preferentment per la normativa de dret laboral, dependrà del criteri de l'òrgan superior de govern i se seleccionarà per mitjà de convocatòria pública ajustada als principis d'igualtat, mèrit i capacitat, i de conformitat amb les normes que sobre esta matèria s'establisquen en els pactes o acords aconseguits en la negociació col·lectiva.  
7. Al personal que preste els servicis en el Consorci li serà aplicable el règim d'incompatibilitats previst en la Llei 53/1984, de 26 de desembre, d'Incompatibilitats del Personal al Servici de les Administracions Públiques i la normativa de desplegament.  
  
Article 9. Règim de contractació i de responsabilitat patrimonial  
  
1. El Consorci ajustarà la seua activitat contractual al que disposa la legislació de contractes de les administracions públiques.  
2. El Consorci té atribuïda la competència per a tramitar i resoldre les reclamacions de responsabilitat patrimonial a què es referixen els articles 106.2 de la Constitució Espanyola i 139 i següents de la Llei 30/1992, tot això d'acord amb el procediment previst en el Reial Decret 429/1993, de 26 de març, pel qual s'aprova el Reglament dels Procediments de les Administracions Públiques en matèria de responsabilitat patrimonial, i la legislació d'aplicació concordant.   
  
Article 10. Garanties dels ciutadans, garanties del servici, planificació, coordinació i cooperació  
1. Es respectaran en tot moment els drets atorgats als usuaris per la Llei 14/1986, General de Sanitat, i la resta de disposicions d'aplicació; també el de disposar de l'assistència religiosa que trien segons les seues creences, amb l'establiment dels procediments i dels òrgans que faciliten exigir-los i complir-los.  
En les activitats de docència i d'investigació i en totes les de desenrotllament del Consorci, es tindrà un respecte absolut i rigorós pels drets de les persones assistides.  
2. En qualsevol cas, el Consorci garantirà la continuïtat assistencial i l'atenció sanitària, que haurà de prestar-se, almenys, amb l'abast previst en el Reial Decret 63/1995, de 20 de gener, sobre ordenació de prestacions sanitàries del Sistema Nacional de Salut.  
3. El Consorci s'adaptarà a les directrius de planificació, coordinació i cooperació entre centres sanitaris disposades per la Conselleria de Sanitat, assumirà la responsabilitat de desenrotllar activament la integració de l'assistència sanitària prestada amb els seus propis mitjans amb la realitzada en altres dispositius, i garantirà tant com siga possible la prestació de servicis integrats i sense escalons als ciutadans.  
  
  
CAPÍTOL III  
Òrgans de govern, direcció, coordinació i participació  
  
Article 11. Òrgan de govern i direcció  
Són òrgans de govern del Consorci:  
a) El Consell de Govern.   
b) El president.   
c) El vicepresident.   
d) El director gerent.  
  
Article l2. Composició del Consell de Govern  
1. El màxim òrgan de govern del Consorci serà el Consell de Govern, que en tindrà la representació i exercirà totes les facultats que siguen necessàries per a la realització dels fins assignats. Seran membres nats del Consell de Govern el conseller de Sanitat i el president de la Diputació Provincial de Castelló.  
2. El Consell de Govern es compon d'un president, un vicepresident, un secretari, el director gerent, el director mèdic i 14 vocals nomenats i substituïts lliurement per les entitats integrants del Consorci en la proporció següent:  
a) Set representants de la Generalitat Valenciana, designats pel conseller de Sanitat.  
b) Set representants de la Diputació de Castelló, designats pel president de la Diputació.  
3. El director gerent del Consorci, el seu director mèdic i el secretari formaran part del Consell de Govern amb veu però sense vot.  
  
4. En el cas que s'amplie el Consorci per admissió de noves entitats, en l'acord corresponent del Consell de Govern figurarà el nombre de consellers que s'assigna a cada una i la possible variació dels assignats en les entitats ja integrades, que mantindran la mateixa proporció establida en el punt 2 d'este article.  
5. El mandat dels representants de cada un dels ens consorciats en el Consell tindrà una duració de quatre anys, i podran ser reelegits. En el cas de substitució, la duració del mandat del nou membre del Consell coincidirà amb el període que li quedava a la persona substituïda.  
  
6. Als efectes previstos en l'apartat anterior, cada entitat haurà de designar i comunicar els seus representants al Consorci en el termini de dos mesos a comptar del moment en què es constituïsca o renove. Fins que no es nomenen, els representants anteriors continuaran en funcions per a l'administració ordinària.  
  
  
Article 13. Funcions del Consell de Govern  
1. Al Consell de Govern li corresponen les funcions i facultats següents:  
a) La proposta de modificació d'estatuts.  
b) L'aprovació del pla general d'actuació de l'HPC, dels plans anuals d'activitats i del pla de tresoreria.  
c) L'aprovació de l'estructura dels òrgans directius del Consorci i l'aprovació i modificació del Reglament Orgànic del Consorci.   
  
d) El nomenament i la destitució del director gerent i dels directius de lliure designació.  
e) L'aprovació i modificació del pressupost anual i del compte general.  
f) La creació d'ens amb personalitat jurídica dependents del Consorci o dels seus centres.  
g) L'aprovació del reglament de règim interior del Consorci (normes de funcionament) i els d'organització i funcionament dels establiments i centres del Consorci.  
h) L'aprovació anual de l'inventari de béns, balanç, liquidació de pressupost, memòria d'activitats i del resultat de la gestió assistencial i econòmica de l'exercici anterior.  
i) L'aprovació de les bases per a la selecció de personal.  
j) L'aprovació de les plantilles i relacions de llocs de treball, convenis col·lectius, règim retributiu i fixació de les condicions generals de treball del personal.  
k) L'acceptació de donacions i de llegats i herències a benefici d'inventari.  
l) L'alienació i gravamen de béns propietat del Consorci.  
m) Aprovar els projectes d'obres, d'instal·lacions i de servicis de la seua competència.  
n) Les contractacions de qualsevol tipus quan l'import excedisca els 3.000.000 d'euros, i resoldre les qüestions que plantege la interpretació i compliment d'estos contractes.  
o) Aprovar els concerts i els convenis per a la prestació de servicis amb les diferents administracions públiques o entitats privades.  
p) Acordar les operacions de crèdit.  
q) La interpretació dels estatuts.  
r) Exercitar qualsevol classe d'accions, d'excepcions, de recursos i de reclamacions judicials i administratives, en defensa dels drets i dels interessos del Consorci, en les matèries de la seua competència.  
s) L'aprovació d'ordenances fiscals i preus dels servicis que preste el Consorci.  
t) Constituir comissions, consells o comités, i nomenar, si és el cas, conseller delegat amb les funcions que li siguen delegades específicament, en l'àmbit de les seues competències.  
2. El Consell pot delegar l'exercici de les seues atribucions en qualsevol dels altres òrgans o en qualsevol dels seus membres, excepte les enumerades en les lletres a, b, c, e, f, h, j, p, q i s.  
  
Article 14. Presidència i vicepresidència del Consell  
Serà president del Consell de Govern el conseller de Sanitat, i vicepresident el president de la Diputació Provincial de Castelló.  
  
Article 15. Funcions del president i del vicepresident  
1. Corresponen al president del Consell de Govern les atribucions que a continuació s'indiquen:  
a) Exercir la representació institucional del Consorci.  
b) Convocar, presidir, suspendre i alçar les sessions, i decidir els empats amb el seu vot de qualitat.  
c) Exercir la supervisió i la vigilància de tots els servicis i les activitats del Consorci en l'execució dels programes d'actuació aprovats pel Consell.  
d) Dictar les disposicions particulars que considere adequades per al compliment dels acords del Consell.  
e) Elevar al Consell de Govern la documentació i els informes que considere oportuns.  
f) Les contractacions de qualsevol tipus quan no excedisquen els 3.000.000 d'euros, i resoldre les qüestions que plantege la interpretació i el compliment d'estos contractes.  
g) La direcció de tot el personal.   
h) L'exercici de totes les accions judicials i administratives i la defensa del Consorci en matèries de la seua competència, fins i tot si les haguera delegat en un altre òrgan i, en cas d'urgència, en matèries de la competència del Consell de Govern. En este últim supòsit, informant-lo en la primera sessió que faça, perquè les ratifique.  
  
i) Qualsevol altre assumpte que li delegue el Consell de Govern.   
  
j) Totes les no atribuïdes expressament a altres òrgans.  
El president pot delegar l'exercici de les seues atribucions, excepte les indicades en les lletres b, e i i.  
2. Correspondran al vicepresident totes les funcions que li delegue el president, i substituir el president per absència, vacant o malaltia.  
  
  
Article 16. Règim de sessions del Consell de Govern  
1. El Consell de Govern es reunirà en sessió ordinària una vegada cada mes. El president podrà acordar l'ajornament d'una o, com a màxim, de dos sessions ordinàries quan hi haja circumstàncies excepcionals que ho aconsellen.  
2. El Consell de Govern es reunirà en sessió extraordinària sempre que el convoque el president per iniciativa pròpia, o a petició d'una quarta part dels seus membres.  
  
Article 17. Convocatòries  
1. La convocatòria de les reunions es farà per mitjà d'un escrit dirigit al domicili de cada membre cinc dies abans del dia de la reunió i contindrà l'ordre del dia, fora del qual no es podran prendre acords vàlids, si no és que en la reunió estiguen presents tots els membres i ho acorden expressament.  
2. En cas d'urgència la convocatòria es farà, almenys, amb 24 hores d'anticipació, telegràficament o a través de qualsevol altre mitjà que permeta la constància de la recepció de la convocatòria.  
3. En este últim supòsit, i una vegada considerat l'ordre del dia, el Consell de Govern haurà d'apreciar, per majoria dels presents, l'existència d'urgència. Si no s'estimara l'existència d'urgència es convocarà la reunió del Consell d'acord amb el que preveu el paràgraf primer d'este article.  
  
Article 18. Adopció d'acords  
1. Per a adoptar acords serà preceptiva l'assistència d'un nombre de membres del Consell de Govern no inferior a la mitat més un dels membres en exercici del càrrec. Per a la constitució vàlida del Consell serà necessària l'assistència del president i del secretari, o dels que legalment els substituïsquen.  
Els acords es prendran amb el vot de la majoria dels consellers assistents a la reunió. Si hi ha empat, decidirà el vot de qualitat del president.  
2. Serà necessari el vot favorable de dos terços del nombre legal de membres per a la validesa dels acords que es prenguen sobre la modificació dels estatuts, per a la incorporació de noves entitats al Consorci i per a la separació d'alguna.  
3. Els acords de dissolució o de liquidació del Consorci, aprovació i modificació d'estatuts, o altres que comporten aportació econòmica per part dels ens consorciats, requeriran, a més de la majoria qualificada prevista en el paràgraf anterior, la ratificació de les institucions respectives que integren el Consorci.  
  
Article 19. Secretari del Consell  
El Consell de Govern designarà un secretari, amb les funcions pròpies del càrrec, que podrà o no tindre la condició de membre del Consell.  
De conformitat amb el que preveu l'article 13 d'estos estatuts, el secretari assistirà a les sessions del Consell amb veu però sense vot, si no n'és membre. Si té la qualitat de conseller assistirà amb veu i vot.  
Corresponen al secretari les funcions següents:  
a) Assistir a les sessions del Consell de Govern, amb veu i sense vot, llevat que tinga també la condició de membre del Consell en representació d'algun dels ens consorciats.  
b) Alçar acta de les sessions del Consell de Govern.  
c) Sotmetre a aprovació, al començament de cada sessió, l'acta de la sessió precedent que, una vegada aprovada, es transcriurà en el llibre d'actes, autoritzada amb la firma del secretari i amb el vistiplau del president o membre del Consell en qui delegue.  
d) Certificar els actes i les resolucions de la Presidència i els acords del Consell de Govern, així com els antecedents, llibres i documents del Consorci, amb el vistiplau del president.  
El càrrec de secretari tindrà una duració de dos anys, reelegible indefinidament, per períodes de temps iguals.  
No obstant això, el Consell de Govern podrà destituir la persona designada per a secretari en qualsevol moment amb el quòrum ordinari previst en l'article 18.1 d'estos estatuts.  
En el supòsit d'absència, vacant o malaltia del titular de la secretaria, les seues funcions podran ser exercides accidentalment per la persona que designe el Consell de Govern.  
  
Article 20. Actes  
El secretari estendrà acta de cada sessió en què es farà constar el lloc, data i hora en què la sessió comença i acaba; els noms i qualitat dels assistents; els assumptes tractats, els acords adoptats i l'expressió dels vots. Constaran en acta les intervencions quan així se sol·licite.  
  
L'acta, aprovada en la sessió següent a aquella a què es referisca, serà subscrita pel secretari, amb el vistiplau del president i arxivada amb les degudes garanties de seguretat, per a formar part del llibre d'actes del Consell de Govern  
Amb les mateixes firmes podran expedir-se certificats dels acords del Consell.  
  
Article 21. Resolucions del president  
Les resolucions del president s'estendran al seu nom i, quan es dicten per delegació, es farà constar expressament esta circumstància.  
Les resolucions del president o d'altres òrgans unipersonals que actuen per la seua delegació es transcriuran i conservaran amb les mateixes garanties que les actes del Consell de Govern.  
  
Article 22. Òrgans de direcció  
1. El director gerent és l'òrgan executiu i directiu del Consorci.  
  
2. El Consell de Govern aprovarà l'estructura directiva del Consorci. Haurà de procurar donar una resposta integrada i coordinada al pacient com a protagonista i eix d'un model assistencial orientat a la satisfacció de les seues necessitats.  
3. Tindran la consideració de directius l'administrador general, el director mèdic, la direcció d'infermeria i les direccions dels instituts clínics, i també els encarregats d'exercir la màxima responsabilitat sobre els centres, àrees o unitats orgàniques en els termes que s'establisquen en l'estructura orgànica corresponent. En este concepte es podran incloure tant la responsabilitat sobre àrees estructurals del centre com la responsabilitat sobre funcions.  
En tot cas, l'estructura orgànica inclourà bàsicament l'àrea sanitària, gestionada per la direcció mèdica i d'infermeria, i l'àrea de suport operatiu, gestionada per l'administrador general, que englobaran al màxim nivell les funcions de servici de l'àmbit clínic, de cures i de gestió dels processos d'utilització dels servicis pels pacients, essencials per a l'èxit dels objectius del Consorci.  
  
Article 23. Funcions del director gerent del Consorci  
Correspon al director gerent entre les seues funcions:  
a) Representar el Consorci en l'àmbit de les seues funcions.  
b) Assistir a les sessions del Consell de Govern, amb veu i sense vot.  
c) Executar i fer complir els acords del Consell de Govern i les disposicions de la presidència.  
d) Formular, per mitjà del president, les propostes de reglaments d'organització i funcionament i del Consorci i dels seus centres, establiments i servicis, així com qualssevol altres que siguen d'interés per al bon funcionament de la institució.  
e) Proposar al Consell de Govern, a través del president, les directrius estratègiques i els plans d'actuació del Consorci, així com la prioritat de les actuacions que calga realitzar.  
f) Definir els programes anuals d'acord amb els plans d'actuació aprovats que han de complir cada un dels centres i les àrees funcionals que configuren el Consorci.  
g) Formar part dels òrgans de govern i administració dels organismes instrumentals del Consorci.  
h) Proposar al Consell de Govern, a través del president, l'estructura de gestió del Consorci i dels seus centres, establiments i servicis, i proposar els càrrecs directius que haja d'aprovar el Consell.  
  
i) Constituir, amb caràcter temporal, comissions, comités, etc., amb funcions específiques en l'àmbit de les seues competències, i designar les persones que hagen d'integrar-los.  
j) Emetre informes sobre els projectes d'obres, instal·lacions, servicis i subministraments i tramitar els expedients dels projectes mencionats que haja d'aprovar el Consell de Govern.  
k) Aprovar els projectes d'obres, instal·lacions, servicis i subministraments en la quantia que fixe el Consell de Govern, i contractar i concedir les obres, els servicis i els subministraments que li siguen delegats.  
1) Administrar el patrimoni i els béns del Consorci d'acord amb les atribucions que li delegue el Consell de Govern.  
m) Ordenar els pagaments del Consorci de conformitat amb les atribucions que li hagen sigut assignades pel Consell de Govern.  
n) Vetlar per la millora dels mètodes de treball, per la introducció de les innovacions tecnològiques adequades i per la conservació i manteniment del centre i de les seues instal·lacions i equipaments.  
o) Preparar la documentació que, a través del president, ha de sotmetre's a la consideració del Consell de Govern, i informar de tot el que cal per a l'exercici adequat de les seues competències, particularment pel que fa a la confecció i compliment del pressupost anual i dels programes d'activitat, qualitat assistencial, docència i investigació, etc.   
  
p) Informar trimestralment amb caràcter ordinari el Consell de Govern sobre el funcionament i la situació del Consorci, i amb caràcter extraordinari amb la periodicitat requerida.  
q) Presentar anualment al Consell de Govern, a través del president, el balanç de situació i la memòria de l'exercici anterior.  
r) Sol·licitar, si és el cas, l'adhesió als concursos centrals que es realitzen per la Central de Compres i Subministraments de la Conselleria de Sanitat.  
s) Qualssevol altres que el Consell de Govern i el president li deleguen, dins de les seues respectives atribucions.  
  
Article 24. Nomenament i cessament de directius  
1. El director gerent serà designat i destituït lliurement pel Consell de Govern.  
2. Els directius de lliure designació seran designats i destituïts lliurement pel Consell de Govern, oït el director gerent.  
3. Les designacions a què es referixen els dos paràgrafs anteriors, amb el compliment previ dels tràmits que s'hi establisquen, hauran de recaure en les persones que posseïsquen els requisits assenyalats en els respectius estatuts o normes de funcionament intern, i que acrediten qualificació professional per a l'exercici de les funcions corresponents.  
4. Amb este fi, per tal de professionalitzar la funció directiva, el Consell de Govern determinarà els perfils genèrics d'estos llocs i desenrotllarà programes dirigits a l'actualització permanent dels directius.  
  
5. A este personal se li aplicaran les normes sobre incompatibilitats del sector públic previstes en la Llei 53/1984, de 26 de desembre.  
  
  
Article 25. Comissió de direcció, funcions i règim de responsabilitat  
  
1. En el Consorci existirà una comissió de direcció, presidida pel director gerent, de la qual formaran part els directius i responsables de les unitats que determine el Consell de Govern.  
2. Correspondrà a la comissió de direcció la coordinació, estudi i deliberació de les activitats relatives al centre sanitari, en els termes establits en les normes internes de funcionament.  
3. El director gerent i la resta de directius del Consorci respondran de les seues actuacions davant del Consell de Govern i davant de l'Administració sanitària, amb independència de qualssevol altres responsabilitats que se'n deriven.  
  
Article 26. Òrgans de participació  
1. El Consell de Govern tindrà com una de les seues missions fonamentals garantir que el desenrotllament del Consorci i dels seus centres i servicis es realitze dins del marc de màxima participació de tots els sectors implicats:  
- Ciutadans i usuaris, buscant la seua participació a través dels representants associatius propis, la representació de les administracions locals, els professionals de sensibilitat i solvència reconegudes pel seu compromís amb els interessos dels ciutadans, o la incorporació de persones de solvència reconeguda que aporten al Consorci la perspectiva del ciutadà, origen i destinació dels servicis que ha de gestionar.  
  
- Professionals, buscant la incorporació selectiva en tots els àmbits del professionalisme, la bona pràctica i la incentivació del treball ben fet. Esta participació es garantirà especialment als nivells de l'àmbit clínic i de cures, sense oblidar les funcions no sanitàries d'atenció al públic i les de caràcter logístic i de servici intern.  
  
- Treballadors, buscant el compromís en l'equilibri entre l'eficàcia i eficiència dels servicis i les garanties de qualitat de la relació laboral i conciliació de l'activitat laboral amb la vida personal dels treballadors.  
  
2. La participació dels ciutadans s'integrarà i coordinarà a través de la Comissió de Participació i Garanties dels Ciutadans, òrgan col·legiat de participació en l'avaluació de l'assistència sanitària i en l'assessorament al Consell de Govern del Consorci.  
En l'exercici de les seues funcions, esta comissió proposarà el desenrotllament de comissions, comités o activitats específiques, orientats a àmbits i temes més concrets, que amplien i facen efectiva a tots els nivells la integració de les aspiracions i expectatives dels ciutadans respecte als servicis del Consorci.  
3. La participació interna dels professionals s'integrarà i coordinarà a través de la Junta Assistencial, òrgan col·legiat d'assessorament i consulta dels òrgans de direcció.  
Este òrgan coordinarà i integrarà les tasques de les comissions d'àmbit clínic i de cures, així com el desenrotllament de les diferents comissions clíniques i altres mecanismes de participació dels professionals que a este efecte s'establisquen.  
4. Els òrgans de participació dels treballadors, regulats en detall per la normativa laboral vigent, s'estendran per mitjà dels mecanismes que s'arbitren als centres, servicis, i unitats organitzatives per a garantir la major eficàcia dels mecanismes participatius.  
  
5. El Consell de Govern arbitrarà les mesures que considere oportunes per a garantir el funcionament efectiu dels mecanismes formals de participació i de les pràctiques d'informació, transparència i audiència en els processos de gestió del Consorci.  
  
Article 27. Gestió de recursos humans  
1. Els recursos humans d'elevada qualificació constituïxen la base i el valor fonamental de l'assistència sanitària i el patrimoni de més valor de les institucions sanitàries. El Consell de Govern té com a missió clau el desenrotllament d'una política activa de gestió del recurs humà, i és responsable de l'avaluació del seu desenrotllament pels òrgans de gestió que s'hi constituïsquen.  
2. El desenrotllament de la política de gestió dels recursos humans estarà sempre emmarcat en el caràcter de servici al pacient, que constituïx el seu objecte.  
3. El Consell de Govern garantirà que la direcció gerència i l'estructura de gestió desenrotllen i assumisquen els valors de formació, promoció i consolidació de la gestió del recurs humà.  
4. El Consorci iniciarà des de la seua constitució el desenrotllament d'una política activa de gestió del recurs humà, considerant tots els components de la cadena de gestió:  
- La política de selecció orientada a garantir la captació per a l'organització dels millors valors professionals en el context de publicitat, equitat i igualtat d'accés.  
- Els components d'enquadrament i participació organitzada del personal en la seua integració a l'organització, els seus valors, objectius i expectatives. Tant en l'inici dels nous professionals com de forma continuada.  
- El marc de contribució a l'acumulació i gestió del coneixement i la qualitat de l'organització.  
- La incentivació, la promoció i el desenrotllament de la carrera professional i laboral del personal.  
- L'avaluació continuada de l'exercici professional en el servici al pacient, la contribució a la gestió del coneixement, la contribució al desenrotllament del treball en equip interdisciplinari, la gestió dels recursos posats a la seua disposició i el compromís amb l'organització.  
  
- La conciliació de la vida professional i personal, la seguretat laboral i els beneficis socials.  
- La satisfacció del personal amb el seu treball i la seua pertinença a l'organització i a les seues unitats.  
  
Article 28. Cartera de servicis  
1. El Consorci, en l'àmbit dels servicis generals de l'àrea de salut i de referència d'àrees que li siguen contractats, es responsabilitzarà de desenrotllar al màxim nivell de productivitat i qualitat la cartera de servicis per a la cobertura del catàleg de prestacions del Sistema Nacional de Salut arreplegades en el Reial Decret 63/1995, de 20 de gener, sobre ordenació de prestacions sanitàries del Sistema Nacional de Salut o en disposicions complementàries que es dicten en este sentit.  
2. Per a obtindre el millor aprofitament dels recursos disponibles, els centres i dispositius del Consorci podran, amb caràcter complementari, desenrotllar altres servicis no coberts en este àmbit o finançats per fonts diferents de les del Sistema Nacional de Salut. El desenrotllament d'estes activitats ha de ser assumit en tot moment en la mesura que contribuïsquen de forma sinèrgica als fins essencials de servici públic que constituïxen l'objecte del Consorci.  
3. Els sistemes d'informació i els mecanismes de comunicació del Consorci posaran els mitjans per a garantir les millors condicions d'informació i accessibilitat per als pacients i els professionals externs de la cartera de servicis disponible i les seues característiques d'accés i organització. La política de comunicació sobre això ha d'estar dirigida a facilitar l'exercici responsable pels pacients i els seus professionals de l'exercici de lliure elecció.  
4. La consolidació i el desenrotllament de la cartera de servicis dels centres del Consorci es realitzarà des de l'esperit d'innovació i actualització en els continguts tècnics, organitzatius, de continuïtat de l'assistència i de satisfacció dels usuaris i professionals que es referisquen als seus pacients.  
La innovació en les noves prestacions i en les seues formes d'organització es realitzarà sempre en les condicions d'avaluació rigorosa de servicis, per a les quals els centres i els dispositius assistencials buscaran activament la col·laboració amb les institucions i agències d'avaluació de servicis.  
  
CAPÍTOL IV  
Separació i dissolució  
  
Article 29. Separació i dissolució  
1. El Consorci es dissoldrà per acord dels membres que l'integren amb el quòrum assenyalat en l'article 18.3 d'estos estatuts, o per impossibilitat legal o material de complir els objectius.  
2. L'acord de dissolució determinarà com han de liquidar-se els béns que pertanyen al Consorci (i a la reversió de les obres i les instal·lacions existents), segons les directrius següents:  
a) El Consell de Govern designarà, amb el procediment establit en l'article 18.3, una comissió liquidadora, constituïda per tres pèrits de solvència professional reconeguda no vinculats al Consorci en els cinc anys anteriors a la seua designació, que elevaran al Consell de Govern una proposta per a la dissolució.  
b) La constitució de la Comissió Liquidadora no implicarà alteració en el funcionament dels òrgans del Consorci fins a la seua dissolució completa.  
c) En cap cas el procés de dissolució i de liquidació del Consorci podrà suposar la paralització, la suspensió o la no-prestació dels servicis assistencials, sanitaris, docents i d'investigació que duga a terme el Consorci. La Generalitat arbitrarà l'adopció de les mesures que estime convenients per a garantir la continuïtat d'estos servicis, per mitjà de la seua integració en la xarxa sanitària pública de la Generalitat Valenciana.  
3. La dissolució del Consorci implicarà, necessàriament, el següent:  
  
a) La integració directa del personal propi i integrat comprés en els apartats a i b de l'article 8 d'estos estatuts a la Generalitat Valenciana, en els termes previstos per la legislació vigent i amb respecte absolut dels drets adquirits.  
La Diputació de Castelló garantirà igualment al personal funcionari i laboral de l'àrea administrativa no sanitària, adscrit al Consorci i no integrat en el moment de la dissolució, i que apareix relacionat en l'annex III, el reingrés a través dels processos reglamentaris de negociació en el marc normatiu d'un pla d'ocupació, en el cas que no exercitaren la seua integració directa en la Generalitat Valenciana.  
  
b) En el cas de dissolució, el patrimoni adscrit al Consorci per la Diputació Provincial de Castelló, o per la Conselleria de Sanitat, revertirà en el ple domini d'estes administracions, i es respectarà sempre l'origen del patrimoni. Així, el patrimoni inicial aportat per la Diputació de Castelló queda reflectit d'acord amb l'inventari realitzat en l'annex IV.   
  
La destinació dels béns propis del Consorci la decidirà el Consell de Govern, a proposta de la comissió liquidadora, amb els requisits establits en l'article 18.3 d'estos estatuts.  
4. La separació del Consorci d'algun dels membres que l'integren haurà de realitzar-se amb un preavís d'un any, sense perjuí del respecte als interessos públics generals que el Consorci representa, i que l'entitat que se separe estiga al corrent dels seus compromisos anteriors i garantisca la liquidació de les obligacions aprovades fins al moment de la separació.  
En el cas que la separació siga aprovada, s'efectuarà la liquidació parcial seguint les mateixes normes establides en l'apartat anterior.  
  
5. Si únicament existiren com a membres del Consorci les dos administracions fundadores, la separació d'una implicarà la dissolució del Consorci.  
6. Qualsevol de les entitats privades sense ànim de lucre consorciades, l'aportació al Consorci de les quals estiga consolidada, podrà, amb l'acord unànime del Consell de Govern, obtindre la respectiva separació del Consorci, en qualsevol moment, sense que esta separació cause, per consegüent, una liquidació parcial de cap classe.  
  
  
Acord de 8 de novembre de 2011, del Consell de Govern, pel qual es deleguen atribucions en matèria de personal, de contractació administrativa i de gestió econòmica en diversos òrgans del Consorci Hospitalari Provincial de Castelló  
  
El 17 de desembre de 2003, i per mitjà d'un conveni de col·laboració subscrit entre la Conselleria de Sanitat de la Generalitat Valenciana i la Diputació de Castelló, es va crear el Consorci Hospitalari Provincial de Castelló com a ens de dret públic amb personalitat jurídica pròpia, que té com a finalitat fonamentalment la gestió, per mitjà de criteris d'autonomia efectiva, de l'hospital, sense perjuí de la seua integració en la xarxa pública sanitària de la Comunitat Valenciana, amb el que això comporta quant a sotmetiment a les directrius de l'autoritat sanitària.  
  
D'acord amb estos paràmetres d'autonomia de funcionament, i per a aconseguir una gestió àgil i eficaç, es va aprovar mitjançant un acord del Consell de Govern, de 19 de gener de 2004, la delegació de competències en matèria de personal, de contractació administrativa i de gestió econòmica en alguns dels seus diversos òrgans. Este acord va ser modificat per l'acord de 17 de maig de 2004, vigent fins a la data, que ha permés el funcionament racional dels servicis.  
L'experiència en la gestió i les modificacions introduïdes en l'estructura directiva del Consorci per mitjà d'una modificació dels seus estatuts aconsellen l'aprovació d'una nova delegació d'atribucions que avance en l'agilització dels procediments.  
Per tot això, el Consell de Govern, de conformitat amb les normes sobre adopció d'acords continguda en l'article 18 dels estatuts del Consorci i, així mateix, en harmonia amb les atribucions de la seua competència regulades en l'article 13, i les de competència del president del Consell previstes en l'article 15 en què és procedent la delegació, per unanimitat acorda:  
  
Primer. Delegació d'atribucions en matèria de personal  
A. Atribucions del president del Consell de Govern  
1. L'aprovació de l'oferta d'ocupació pública d'acord amb el pressupost i la plantilla aprovats.   
2. L'aprovació de les convocatòries i bases dels processos de selecció i provisió del personal fix del Consorci i la seua resolució.   
3. El nomenament dels òrgans col·legiats que es constituïsquen per a la selecció i provisió del personal fix del Consorci.   
4. Els nomenaments i adscripcions definitives del personal fix.   
5. Els nomenaments i comissions de servicis per a ocupar llocs directius i per a revocar-los i destituir-los.   
6. La resolució de recursos administratius i reclamacions prèvies a la via judicial laboral en matèria de personal, excepte en aquells assumptes en què s'actue per delegació, i els atribuïts expressament a altres òrgans.   
7. La imposició de sancions per faltes greus i molt greus.   
8. La creació, supressió o modificació de llocs de treball.   
B. Atribucions del director gerent en matèria de personal  
1. Tindre la presidència de la representació del Consorci en la negociació col·lectiva amb els representants sindicals.   
2. La formalització, mancomunadament amb el director econòmic, dels contractes laborals de duració indefinida a conseqüència de processos selectius o de provisió.   
3. Les adscripcions i nomenaments provisionals del personal fix del Consorci, així com la revocació o la destitució, mancomunadament amb el director econòmic, excepte els supòsits expressament atribuïts a altres òrgans.   
4. La formalització de contractes laborals de duració determinada i de contractes de treball en pràctiques en places de formació sanitària especialitzada, mancomunadament amb el director econòmic.   
5. Els nomenaments i destitucions derivats de processos de millora d'ocupació temporal i les adscripcions provisionals per motius de salut laboral, mancomunadament amb el director econòmic.  
6. Acordar les comissions de servicis i autoritzar les que sol·liciten altres organismes, així com revocar-les o acabar-les.  
7. La concessió de permisos i llicències que comporten autorització de gasto.  
8. L'autorització de permisos per a l'exercici d'activitats sindicals, i dels alliberaments plens o parcials dels representants dels treballadors.  
  
9. Les resolucions en matèria de compatibilitat.  
10. L'aprovació d'instruccions relatives a jornada, horari, permisos, vacacions i llicències dins del marc legal establit.   
11. La declaració del personal del Consorci en les situacions administratives en què calga i que no estiguen atribuïdes expressament a altres òrgans.  
12. L'aprovació de les convocatòries i bases de borses de treball temporal i de millora d'ocupació, i la seua resolució, així com el nomenament dels òrgans col·legiats de valoració que s'hi prevegen.   
13. La resolució dels recursos administratius interposats contra els actes dictats pels òrgans col·legiats de valoració nomenats pel mateix director gerent.   
14. La imposició de sancions per faltes lleus.   
C. Atribucions del director econòmic en matèria de personal  
1. Representar el Consorci en la negociació col·lectiva amb els representants sindicals.   
2. La formalització, mancomunadament amb el director gerent, dels contractes laborals de duració indefinida a conseqüència de la resolució de processos selectius o de provisió.   
3. Les adscripcions i nomenaments provisionals del personal fix del consorci, així com revocar-los o destituir-los, excepte en els supòsits expressament atribuïts a altres òrgans, tot això mancomunadament amb el director gerent.  
4. La formalització dels contractes laborals de duració determinada i de contractes de treball en pràctiques en places de formació sanitària especialitzada, mancomunadament amb el director gerent.   
5. Els nomenaments i destitucions derivats de processos de millora d'ocupació temporal i les adscripcions provisionals per motius de salut laboral, mancomunadament amb el director gerent.   
6. L'extensió de les diligències de presa de possessió i cessament.  
7. El reconeixement de servicis previs.  
8. El reconeixement de triennis del personal del Consorci.  
9. El reingrés al servici actiu del personal del Consorci.  
10. Les resolucions en matèria d'excedències del personal del Consorci.  
D. Atribucions en matèria de gasto de personal  
Les atribucions referides a autorització de gastos del capítol I (gastos de personal), incloses les retribucions, càrregues socials i gastos de formació imputables a este capítol, es deleguen en el director gerent del Consorci, mancomunadament amb el director econòmic, i també l'autorització de les diferents variacions que calga fer en les nòmines.  
  
Es deleguen també en el director gerent del Consorci les atribucions següents:  
- La formalització de sol·licituds o recursos administratius en matèria d'afiliació o cotització a la Seguretat Social.  
- La formalització de sol·licituds o recursos administratius en matèria de reintegraments per prestacions davant de l'Institut Nacional de la Seguretat Social.  
- La concessió i gestió d'ajudes de caràcter social previstes en els pressupostos, incloses beques, bestretes i préstecs.  
Es delega en el director econòmic la competència per a certificar dades tributàries i fiscals que corresponguen al Consorci davant de terceres persones o l'Agència Tributària.  
  
Segon. Atribucions en matèria de contractació administrativa i gestió econòmica  
2.1. En matèria de contractació administrativa i de gestió econòmica, les facultats referides al gasto dels capítols II (gasto de funcionament) i VI (inversions reals), pel Consell de Govern o pel seu president, si és el cas, es deleguen en els òrgans següents:  
- En el vicepresident del Consorci, l'aprovació dels expedients de gasto per imports superiors a 1.000.000 d'euros i que no excedisquen els 2.000.000 d'euros, amb delegació expressa prèvia. El president del Consorci mantindrà la competència per als imports superiors a 2.000.000 d'euros i que no excedisquen els 3.000.000 d'euros.   
- En el director gerent del Consorci, mancomunadament amb el director econòmic, l'aprovació d'expedients de gasto per imports fins a 1.000.000 euros.  
2.2. En el cas d'expedients de gasto dels capítols II i VI l'import del qual excedisca els 3.000.000 euros, correspondrà al Consell de Govern l'autorització prèvia de l'expedient. Exercirà les atribucions pròpies de l'òrgan de contractació per delegació del Consell, i fins a la firma del contracte, el vicepresident del Consorci.  
2.3. En tot cas, les competències de l'òrgan de contractació relatives a control de l'execució, modificació si cal, reconeixement d'obligacions i liquidació del contracte es deleguen en el director gerent del Consorci, mancomunadament amb el director econòmic.   
  
2.4. Sense perjuí de l'anterior, es deleguen en el director econòmic les atribucions en matèria d'aprovació del gasto tant del capítol II (gasto corrent) com del capítol VI (inversions), fins a un import de 12.020 euros.   
2.5. En la delegació de facultats es troben implícites totes les que siguen necessàries per a l'autorització, disposició i reconeixement de l'obligació dels gastos a què es referisquen, així com expressament totes les atribucions que la legislació vigent sobre contractació administrativa d'obres, servicis i subministraments assigna a l'òrgan de contractació, inclosa l'aprovació de projectes d'obres, instal·lacions i servicis amb els límits establits en els apartats anteriors.  
  
Tercer. Atribucions en matèria de subscripció de concerts, convenis i transferències  
3.1. Es delega en el president o, si és el cas, el vicepresident, l'aprovació de concerts, convenis i transferències que generen obligacions econòmiques amb altres administracions públiques o institucions sense ànim de lucre.  
3.2. Es delega en el director gerent i en el director econòmic del Consorci, conjuntament, l'aprovació de concerts o convenis dels quals no es deriven obligacions econòmiques amb altres administracions públiques o institucions sense ànim de lucre.  
Quart. Atribucions en matèria de gestió financera i fons extrapressupostaris  
4.1. Les facultats referides a la formalització en tots els seus aspectes d'operacions d'endeutament a curt, mitjà i llarg termini es deleguen en el director gerent del Consorci, de forma conjunta amb el director econòmic, sempre que siguen operacions previstes en el pressupost anual del Consorci i que hagen sigut aprovades expressament pel Consell de Govern.  
4.2. Les facultats referides a l'autorització de gastos financers (capítol III) es deleguen en el director gerent del Consorci de forma conjunta amb el director econòmic.  
4.3. La formalització d'ingressos, la gestió de fons extrapressupostaris i la gestió d'actius financers es deleguen en el director gerent del Consorci de forma conjunta amb el director econòmic.  
  
Quint. Atribucions en matèria de supervisió i vigilància de servicis i activitats  
Es delega en el vicepresident del Consorci l'exercici de la supervisió i la vigilància de tots els servicis i activitats del Consorci en l'execució dels programes d'actuació aprovats pel Consell.  
  
Sext. Atribucions delegades en el vicepresident del Consorci  
Es delega en el vicepresident del Consorci l'exercici de les funcions següents:  
1. Exercir la representació institucional del Consorci.  
2. Dictar les disposicions particulars que considere adequades per al compliment dels acords del Consell.  
3. L'exercici de totes les accions judicials i administratives i la defensa del Consorci en matèries de la seua competència.  
  
Sèptim. Condicions generals de la delegació  
7.1. En les resolucions i actes que s'acorden en virtut d'este acord es farà constar expressament que es dicten fent ús de facultats delegades, i es consideraran a tots els efectes dictades per l'òrgan delegatori.  
  
7.2. Les delegacions d'atribucions i funcions aprovades per mitjà del present acord s'entenen sense perjuí de les facultats de l'òrgan delegatori per a avocar el coneixement i la resolució de tots els assumptes que crega oportuns, i que també podrà revocar la delegació en qualsevol moment.  
7.3. Es faculta el vicepresident del Consorci perquè dicte les instruccions necessàries per a l'aplicació de l'acord present.  
7.4. En el cas de vacant, absència o malaltia dels titulars dels òrgans en què s'efectuen les delegacions, la suplència serà exercida pel vicepresident de la Diputació Provincial de Castelló respecte del vicepresident del Consorci, i pel director econòmic respecte del director gerent.  
  
  
Octau. Disposició derogatòria  
Queda derogat l'acord de 17 de maig de 2004, de delegació de competències en matèria de personal, de contractació administrativa i gestió econòmica, del Consell de Govern del Consorci Hospitalari Provincial de Castelló.  
  
Nové. Entrada en vigor  
El present acord entrarà en vigor l'endemà que es publique en el Diari Oficial de la Comunitat Valenciana. També es publicarà en el Butlletí Oficial de la Província de Castelló.